Система за впръскване на гориво
Системата за впръскване на гориво (също инжекционна система или просто инжекцион) служи за впръскването на гориво в двигател с вътрешно горене чрез инжектор.

Всички дизелови двигатели използват такава система. Бензиновите двигатели могат да използват система за директно впръскване, при която горивото се впръсква директно в горивната камера, или система за индиректно впръскване, при която горивото първо се смесва с въздух. При дизеловите двигатели горивото се впръсква под високо налягане, като част от горивото се смесва със сгъстен горещ въздух и се запалва почти моментално. Налягането на впръскване определя количеството инжектирано гориво и съответно мощността на двигателя.

При бензиновите двигателите, инжекционните системи изместват карбураторите от 1980-те години насам. Основната разлика между двете технологии е, че системата за впръскване на гориво пулверизира горивото през малка дюза под налягане, докато карбураторът разчита на всмукването, създадено от ускорен въздух в тръба на Вентури, за да се впръска гориво във въздушния поток.

Системите за впръскване на гориво могат да бъдат механично или електронно контролирани.

Разновидности 
Системата за централното впръскване (единично впръскване) включва от една дюза, монтирана в смукателния колектор. Представлява карбуратор с дюза. В днешно време, тази система се счита за остаряла и излиза от употреба.

Системата за разпределено впръскване (многоточкова инжекционна система) извършва подаване на гориво към всеки цилиндър чрез отделна дюза. При нея образуването на гориво-въздушната смес се осъществява във всмукателния колектор. Това е и най-разпространената инжекционна система за бензинови двигатели.

История 
Първите инжекционни устройства, подобни на съвременните, са разработени към началото на 20 век. Системата първоначално се използва в двигателите с гореща камера, а по-късно се адаптира и доразработва за употреба в дизелови двигатели. Към средата на 1920-те години инжекционната система вече е широко разпространена в дизеловите двигатели. Различни самолети през Втората световна война имат двигатели, използващи инжекционна система.

Източници 

Двигатели